**ROMÂNIA (nu produce efecte juridice)\***

**JUDEŢUL MUREŞ PRIMAR,**

**DIRECŢIA FISCALĂ LOCALĂ TÂRGU MUREȘ** **Soós Zoltán**

**Nr.** 211.586 **din** 25.10.2024

**REFERAT DE APROBARE**

**privind aprobarea Procedurii privind criteriile de identificare şi încadrare a clădirilor și terenurilor neîngrijite situate în intravilanul municipiului Târgu-Mureş și de stabilire a impozitului majorat pentru clădirile și terenurile neîngrijite**

Având în vedere prevederile art. 489 alin. 5-8 din Legea nr. 227/2015, privind Codul fiscal și ale pct. 168 din HG 1/2016 pentru aprobarea Normelor metodologice de aplicare a Legii nr. 227/2015 privind Codul fiscal, se impune aprobarea unei proceduri simplificate de identificare şi încadrare pe criterii a clădirilor și terenurilor neîngrijite, situate în intravilanul municipiului Târgu-Mureş, pentru care se va aplica impozitul majorat.

Obiectul procedurii îl constituie stabilirea cadrului legal privind identificarea și majorarea impozitului pentru clădirile neîngrijite din intravilanul municipiului Târgu Mureș, în vederea conformării proprietarilor acestor imobile în asigurarea stării corespunzătoare a acestora prin efectuarea lucrărilor de întreținere, reparații curente, restaurare, etc.

În vederea punerii în aplicarea a prevederilor legale, Direcția Poliție Locală este abilitată să efectueze verificări pe raza municipiului Târgu Mureș și să întocmească documentația necesară care să ateste starea clădirii la data inspecției. Documentația întocmită va fi însoțită în mod obligatoriu de schițe foto care să ateste starea clădirii.

Hotărârea de majorare a impozitului pentru imobilul respectiv va avea caracter individual, va cuprinde elementele de identificare privind zona în cadrul localității, respectiv elementele de identificare potrivit nomenclaturii stradale, precum și datele de identificare ale contribuabilului.

Având în vedere cele de mai sus propunem aprobarea **Procedurii privind criteriile de identificare şi încadrare a clădirilor și terenurilor neîngrijite situate în intravilanul municipiului Târgu-Mureş și de stabilire a impozitului majorat pentru clădirile și terenurile neîngrijite**, pentru care se va aplica impozitul majorat, prezentate în Anexa la prezenta.

 **DIRECTOR EXECUTIV**

 **DIRECȚIA FISCALĂ LOCALĂ TÂRGU MUREȘ**

 Szövérfi László